title: Komisijas Īstenošanas regula (ES) 2019/249 (2019. gada 12. februāris), ar ko saskaņā ar Eiropas Parlamenta un Padomes Regulu (ES) Nr. 978/2012 par vispārējo tarifa preferenču sistēmas piemērošanu attiecībā uz dažām VPS sadaļām 2020.–2022. gadā aptur dažu VPS saņēmējvalstu tarifa preferences

text:
                  13.2.2019

                  LV

                  Eiropas Savienības Oficiālais Vēstnesis

                  L 42/6

         KOMISIJAS ĪSTENOŠANAS REGULA (ES) 2019/249
         (2019. gada 12. februāris),
         ar ko saskaņā ar Eiropas Parlamenta un Padomes Regulu (ES) Nr. 978/2012 par vispārējo tarifa preferenču sistēmas piemērošanu attiecībā uz dažām VPS sadaļām 2020.–2022. gadā aptur dažu VPS saņēmējvalstu tarifa preferences
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 25. oktobra Regulu (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1), un jo īpaši tās 8. panta 3. punktu,
         Pēc apspriešanās ar Vispārējo preferenču komiteju Regulas (EK) Nr. 978/2012 39. panta nozīmē,
         tā kā:

                     (1)

                     Ievērojot Regulas (ES) Nr. 978/2012 8. panta 1. punktu, vispārējās preferenču sistēmas (“VPS”) vispārējā režīma tarifa preferences ir jāaptur attiecībā uz tādiem VPS sadaļas produktiem, kuru izcelsme ir VPS saņēmējvalstī, ja šo no VPS saņēmējvalsts Savienībā ievesto produktu importa vidējā vērtība trīs gadus pēc kārtas pārsniedz minētās regulas VI pielikumā noteiktās robežvērtības.

                     (2)

                     Saskaņā ar Regulas (ES) Nr. 978/2012 8. panta 2. punktu un pamatojoties uz tirdzniecības statistiku par 2012.–2014. kalendāro gadu, ar Komisijas Īstenošanas regulu (ES) 2016/330 (2) tika izveidots to produktu sadaļu saraksts, kurām no 2017. gada 1. janvāra līdz 2019. gada 31. decembrim aptur tarifa preferences.

                     (3)

                     Ievērojot Regulas (ES) Nr. 978/2012 8. panta 3. punktu, Komisijai šis saraksts jāpārskata reizi trijos gados un jāpieņem īstenošanas akts, lai apturētu vai atjaunotu tarifa preferences.

                     (4)

                     Pārskatītais saraksts būtu jāpiemēro trīs gadus, sākot no 2020. gada 1. janvāra. Saraksta pamatā ir tirdzniecības statistika par 2015.–2017. kalendāro gadu, kas pieejama 2018. gada 1. septembrī, un tajā ņemts vērā imports no VPS saņēmējvalstīm, kuras uzskaitītas II pielikumā Regulā (ES) Nr. 978/2012, kas piemērojama minētajā dienā. Tomēr neņem vērā importa vērtību no VPS saņēmējvalstīm, kuras no 2020. gada 1. janvāra vairs nesaņem tarifa preferences saskaņā ar Regulas (ES) Nr. 978/2012 4. panta 1. punkta b) apakšpunktu.

               IR PIEŅĒMUSI ŠO REGULU.

            1. pants
            Attiecībā uz VPS sadaļu produktu sarakstu, kas iekļauts šīs regulas pielikumā, konkrētajām VPS saņēmējvalstīm tiek apturētas Regulas (ES) Nr. 978/2012 7. pantā minētās tarifa preferences.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2020. gada 1. janvāra līdz 2022. gada 31. decembrim.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 12. februārī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 303, 31.10.2012., 1. lpp.

            (2)  Komisijas 2016. gada 8. marta Īstenošanas regula (ES) 2016/330, ar ko saskaņā ar Eiropas Parlamenta un Padomes Regulu (ES) Nr. 978/2012 par vispārējo tarifa preferenču sistēmas piemērošanu attiecībā uz dažām VPS sadaļām aptur dažu VPS saņēmējvalstu tarifa preferences (OV L 62, 9.3.2016., 9. lpp.).

            PIELIKUMS
            To VPS sadaļu saraksts, kurām attiecībā uz konkrētu VPS saņēmējvalsti aptur Regulas (ES) Nr. 978/2012 7. pantā minētās tarifa preferences:

                           A sleja: valsts nosaukums

                           B sleja: VPS sadaļa (VPS regulas 2. panta j) punkts)

                           C sleja: apraksts

                        A

                        B

                        C

                        Indija

                        S-6a

                        Neorganiskie un organiskie ķīmiskie savienojumi

                        S-11a

                        Tekstils

                        S-14

                        Pērles un dārgmetāli

                        S-15a

                        Dzelzs, tērauds un dzelzs un tērauda izstrādājumi

                        S-15b

                        Parastie metāli (izņemot dzelzi un tēraudu), parasto metālu izstrādājumi (izņemot dzelzs un tērauda izstrādājumus)

                        S-17a

                        Vilcienu vai tramvaju lokomotīves, ritošais sastāvs

                        S-17b

                        Mehāniskie transportlīdzekļi, velosipēdi, gaisa kuģi un kosmosa kuģi, kuģi un laivas

                        Indonēzija

                        S-1a

                        Dzīvi dzīvnieki un dzīvnieku izcelsmes produkti, izņemot zivis

                        S-3

                        Dzīvnieku vai augu eļļas, tauki un vaski

                        S-5

                        Minerālprodukti

                        S-9a

                        Koks un koka izstrādājumi; kokogle

                        Kenija

                        S-2a

                        Veģetējoši augi un puķkopības produkti


title: Komisijas Īstenošanas regula (ES) 2019/250 (2019. gada 12. februāris) par dzelzceļa savstarpējas izmantojamības komponentu un apakšsistēmu “EK” deklarāciju un sertifikātu veidnēm, par paraugu deklarācijai par atbilstību atļautajam dzelzceļa ritekļa tipam un par apakšsistēmu “EK” verifikācijas procedūrām saskaņā ar Eiropas Parlamenta un Padomes Direktīvu (ES) 2016/797, un ar ko atceļ Komisijas Regulu (ES) Nr. 201/2011 (Dokuments attiecas uz EEZ.)

text:
                  13.2.2019

                  LV

                  Eiropas Savienības Oficiālais Vēstnesis

                  L 42/9

         KOMISIJAS ĪSTENOŠANAS REGULA (ES) 2019/250
         (2019. gada 12. februāris)
         par dzelzceļa savstarpējas izmantojamības komponentu un apakšsistēmu “EK” deklarāciju un sertifikātu veidnēm, par paraugu deklarācijai par atbilstību atļautajam dzelzceļa ritekļa tipam un par apakšsistēmu “EK” verifikācijas procedūrām saskaņā ar Eiropas Parlamenta un Padomes Direktīvu (ES) 2016/797, un ar ko atceļ Komisijas Regulu (ES) Nr. 201/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 11. maija Direktīvu (ES) 2016/797 par dzelzceļa sistēmas savstarpēju izmantojamību Eiropas Savienībā (1) un jo īpaši tās 9. panta 4. punktu, 15. panta 9. punktu un 24. panta 4. punktu,
         tā kā:

                     (1)

                     Ražotājiem vai to pilnvarotajiem pārstāvjiem, pieteikuma iesniedzējiem, paziņotajām struktūrām un izraudzītajām struktūrām būtu jāizmanto saskaņotas veidnes dokumentiem, kurus pievieno pieteikumam atļaujai nodot ekspluatācijā stacionāras iekārtas vai atļaujai laist tirgū ritekli, nolūkā racionalizēt minēto pieteikumu izvērtēšanu, ko veic Eiropas Savienības Dzelzceļu aģentūra (“Aģentūra”) vai valsts drošības iestāde, un nolūkā vienkāršot valstu drošības iestāžu veikto Savienības dzelzceļa sistēmas uzraudzību.

                     (2)

                     Ir jāvienkāršo Direktīvā (ES) 2016/797 noteikto “EK” deklarāciju sagatavošana. Jo sevišķi jāvienkāršo šādu dokumentu sagatavošana: “EK” deklarācija par savstarpējas izmantojamības komponentu atbilstību vai piemērotību lietošanai, “EK” deklarācija par apakšsistēmu verifikāciju, apakšsistēmu verifikācijas starpposma apliecinājums, deklarācija par atbilstību atļautajam ritekļa tipam.

                     (3)

                     Jāvienkāršo arī “EK” deklarācijām pievienojamās tehniskās dokumentācijas sagatavošana, tālab paredzot veidnes “EK” sertifikātam par savstarpējas izmantojamības komponenta atbilstību vai piemērotību lietošanai, paziņotās struktūras izdotam apakšsistēmas “EK” verifikācijas sertifikātam un izraudzītās struktūras izdotam sertifikātam.

                     (4)

                     “EK” atbilstības deklarācijā un “EK” deklarācijā par piemērotību lietošanai un tām pievienotajos dokumentos būtu jāsniedz pierādījumi par to, ka attiecībā uz savstarpējas izmantojamības komponentiem ir īstenotas attiecīgajās savstarpējas izmantojamības tehniskajās specifikācijās (“SITS”) noteiktās procedūras, ar kurām izvērtē atbilstību vai piemērotību lietošanai, un jānorāda atsauces uz minētajām SITS un citiem attiecīgajiem Savienības tiesību aktiem.

                     (5)

                     “EK” deklarācija par savstarpējas izmantojamības komponentu piemērotību lietošanai, kas izdota, pamatojoties uz ekspluatācijā gūto pieredzi, būtu jāuzskata par deklarāciju, kas papildina savstarpējas izmantojamības komponenta “EK” atbilstības deklarāciju.

                     (6)

                     Ņemot vērā sniedzamās informācijas būtību, vienu un to pašu veidni būtu iespējams izmantot gan savstarpējas izmantojamības komponenta “EK” atbilstības deklarācijai, gan savstarpējas izmantojamības komponenta “EK” deklarācijai par piemērotību lietošanai.

                     (7)

                     Apakšsistēmu “EK” verifikācijas deklarācijā un tai pievienotajos dokumentos būtu jāsniedz pierādījumi par to, ka ir pabeigtas attiecīgās verifikācijas procedūras saskaņā ar piemērojamajiem Savienības tiesību aktiem un attiecīgajiem valsts noteikumiem, un jānorāda atsauces uz direktīvām, SITS un citiem attiecīgajiem Savienības tiesību aktiem, kā arī attiecīgajiem valsts noteikumiem.

                     (8)

                     Lai nodrošinātu, ka apakšsistēma laika gaitā joprojām atbilst pamatprasībām, “EK” verifikācijas deklarācijā būtu jāatspoguļo visas izmaiņas, kas ietekmē apakšsistēmu, un pieteikuma iesniedzējam būtu jāievieš procedūra “EK” verifikācijas deklarācijas pastāvīgai atjaunināšanai.

                     (9)

                     Pārveidotas apakšsistēmas “EK” verifikācijas procedūrai būtu jāatbilst Direktīvas (ES) 2016/797 15. pantam un SITS noteikumiem, kas piemērojami esošām apakšsistēmām un ritekļiem. Esošās apakšsistēmas varētu būt nodotas ekspluatācijā, pirms tām bija kļuvusi piemērojama “EK” verifikācijas procedūra, un tāpēc tām varētu nebūt “EK” verifikācijas deklarācijas. Veicot “EK” verifikācijas procedūru attiecībā uz tādu apakšsistēmu izmaiņām, kas nodotas ekspluatācijā bez “EK” verifikācijas deklarācijas, būtu jāaprobežojas ar apakšsistēmas izmainītajām daļām un to saskarnēm ar apakšsistēmas neizmainītajām daļām. “EK” verifikācijas deklarācijai tādā gadījumā būtu jāattiecas uz izmainīto apakšsistēmu.

                     (10)

                     “EK” verifikācijas deklarācijai un iespējamajām izmaiņām, kas apakšsistēmas aprites cikla laikā var ietekmēt tās elementus, būtu jāizmanto viena un tā pati veidne.

                     (11)

                     Apakšsistēmas verifikācijas starpposma apliecinājumā, tā pielikumos un tam pievienotajos dokumentos būtu jāsniedz pierādījumi par to, ka ir pabeigts apakšsistēmas vai apakšsistēmas daļas attiecīgās verifikācijas procedūras posms saskaņā ar piemērojamajiem Savienības tiesību aktiem un attiecīgajiem valsts noteikumiem. Tajā būtu arī jānorāda atsauces uz direktīvām, SITS un citiem attiecīgajiem Savienības tiesību aktiem, kā arī attiecīgajiem valsts noteikumiem.

                     (12)

                     Sniedzamās informācijas būtība ļauj vienu un to pašu veidni izmantot paziņotās struktūras izdotam apakšsistēmas “EK” verifikācijas sertifikātam, paziņotās struktūras izdotam “EK” sertifikātam par savstarpējas izmantojamības komponenta atbilstību, paziņotās struktūras izdotam “EK” sertifikātam par savstarpējas izmantojamības komponenta piemērotību lietošanai, kā arī izraudzītās struktūras izdotam apakšsistēmas sertifikātam.

                     (13)

                     Pielikumos deklarācijai par atbilstību atļautajam ritekļa tipam būtu jāsniedz pierādījumi par to, ka ir pabeigtas attiecīgās verifikācijas procedūras saskaņā ar piemērojamajiem Savienības tiesību aktiem un attiecīgajiem valsts noteikumiem, un jānorāda atsauces uz direktīvām, SITS un citiem attiecīgajiem Savienības tiesību aktiem, kā arī attiecīgajiem valsts noteikumiem.

                     (14)

                     Aģentūra 2017. gada 19. decembrī izdeva ieteikumu par apakšsistēmu “EK” verifikācijas deklarāciju un veidnēm, kas minētas Direktīvas (ES) 2016/797 9. panta 4. punktā, 15. panta 9. punktā un 24. panta 4. punktā.

                     (15)

                     Eiropas Parlamenta un Padomes Direktīvas 2008/57/EK (2) IV un V pielikums par “EK” deklarācijas par atbilstību vai piemērotību lietošanai un “EK” verifikācijas deklarācijas saturu ir atcelts ar Direktīvu (ES) 2016/797, tāpēc attiecīgie noteikumi būtu jāaizstāj.

                     (16)

                     Komisijas Regula (ES) Nr. 201/2011 (3) būtu jāatceļ.

                     (17)

                     Šajā regulā paredzētie pasākumi ir saskaņā ar Direktīvas (ES) 2016/797 51. panta 1. punktā minētās komitejas atzinumu,

               IR PIEŅĒMUSI ŠO REGULU.

            1. pants
            Priekšmets
            Šī regula nosaka:

                        a)

                        veidni “EK” deklarācijai par savstarpējas izmantojamības komponenta atbilstību vai piemērotību lietošanai, kā minēts Direktīvas (ES) 2016/797 9. panta 2. punktā;

                        b)

                        sīkāku informāciju par apakšsistēmu “EK” verifikācijas procedūrām un “EK” verifikācijas deklarācijas veidni, kā minēts Direktīvas (ES) 2016/797 15. panta 9. punktā;

                        c)

                        apakšsistēmas verifikācijas starpposma apliecinājuma veidni, kā minēts Direktīvas (ES) 2016/797 15. panta 9. punktā;

                        d)

                        veidni sertifikātiem par savstarpējas izmantojamības komponenta atbilstību vai piemērotību lietošanai, kā minēts Direktīvas (ES) 2016/797 9. panta 2. punktā, un apakšsistēmas verifikācijas sertifikātu veidni, kā minēts tās 15. panta 9. punktā;

                        e)

                        paraugu deklarācijai par atbilstību atļautajam ritekļa tipam, kā minēts Direktīvas (ES) 2016/797 24. panta 4. punktā.

            2. pants
            Definīcijas
            Šajā regulā piemēro šādas definīcijas:

                        a)

                        ““EK” atbilstības deklarācija” ir deklarācija, kuru savstarpējas izmantojamības komponentam sagatavojis ražotājs vai tā pilnvarotais pārstāvis un kurā ražotājs vai tā pilnvarotais pārstāvis vienīgi uz savu atbildību deklarē, ka konkrētais savstarpējas izmantojamības komponents, attiecībā uz kuru īstenotas attiecīgās verifikācijas procedūras, atbilst attiecīgajiem Savienības tiesību aktiem;

                        b)

                        ““EK” deklarācija par piemērotību lietošanai” ir deklarācija, kura papildina savstarpējas izmantojamības komponenta “EK” atbilstības deklarāciju un kuru savstarpējas izmantojamības komponentam sagatavojis ražotājs vai tā pilnvarotais pārstāvis, un kurā ražotājs vai tā pilnvarotais pārstāvis vienīgi uz savu atbildību deklarē, ka konkrētais savstarpējas izmantojamības komponents, attiecībā uz kuru īstenotas attiecīgās verifikācijas procedūras, atbilst attiecīgajā SITS noteiktajām prasībām par piemērotību lietošanai;

                        c)

                        ““EK” verifikācijas deklarācija” ir deklarācija, kuru apakšsistēmai sagatavojis pieteikuma iesniedzējs un kurā pieteikuma iesniedzējs vienīgi uz savu atbildību deklarē, ka konkrētā apakšsistēma, attiecībā uz kuru īstenotas attiecīgās verifikācijas procedūras, atbilst attiecīgo Savienības tiesību aktu prasībām un visiem attiecīgajiem valsts noteikumiem;

                        d)

                        “apakšsistēma, kas nodota ekspluatācijā bez “EK” verifikācijas deklarācijas” ir stacionāra vai mobila apakšsistēma, kura nodota ekspluatācijā, pirms tai kļuva piemērojama “EK” verifikācijas procedūra saskaņā ar Padomes Direktīvu 96/48/EK (4), Eiropas Parlamenta un Padomes Direktīvu 2001/16/EK (5) vai Direktīvu 2008/57/EK, un kurai tāpēc nav “EK” verifikācijas deklarācijas;

                        e)

                        “verifikācijas starpposma apliecinājums” ir dokuments, kuru SITS prasību gadījumā sagatavojusi paziņotā struktūra, ko izvēlējies pieteikuma iesniedzējs, vai no valsts noteikumiem izrietošu prasību gadījumā sagatavojusi izraudzītā struktūra un kurā reģistrēti kāda verifikācijas procedūras posma rezultāti;

                        f)

                        ““EK” atbilstības sertifikāts” ir sertifikāts, ko savstarpējas izmantojamības komponentam izdevusi paziņotā struktūra un kas apliecina atsevišķi aplūkota savstarpējas izmantojamības komponenta atbilstību izpildāmajām Savienības tehniskajām specifikācijām;

                        g)

                        ““EK” sertifikāts par piemērotību lietošanai” ir sertifikāts, ko savstarpējas izmantojamības komponentam izdevusi paziņotā struktūra un kas apliecina savstarpējas izmantojamības komponenta piemērotību lietošanai dzelzceļa vidē;

                        h)

                        “verifikācijas sertifikāts” ir sertifikāts, ko apakšsistēmai izdevusi paziņotā struktūra vai izraudzītā struktūra un kas apliecina, ka pirms apakšsistēmas laišanas tirgū vai nodošanas ekspluatācijā ir verificēta atbilstība attiecīgajām SITS vai attiecīgajiem valsts noteikumiem no projektēšanas posma līdz pieņemšanas posmam, un kas ietver attiecīgās apakšsistēmas un sistēmas, kurā tā iekļauta, savstarpējo saskarņu verifikāciju;

                        i)

                        ““EK” verifikācijas sertifikāts” ir sertifikāts, ko apakšsistēmai izdevusi paziņotā struktūra un kas tikai apliecina, ka ir verificēta atbilstība attiecīgajām SITS;

                        j)

                        “deklarācija par atbilstību atļautajam ritekļa tipam” ir deklarācija, kuru riteklim sagatavojis pieteikuma iesniedzējs un kurā pieteikuma iesniedzējs vienīgi uz savu atbildību deklarē, ka konkrētais riteklis, attiecībā uz kuru īstenotas attiecīgās verifikācijas procedūras, atbilst atļautajam ritekļa tipam un attiecīgo Savienības tiesību aktu un valsts noteikumu prasībām.

                        k)

                        “ERADIS ID” ir burtciparu kods, ko izmanto, lai identificētu “EK” deklarāciju par savstarpējas izmantojamības komponenta atbilstību vai piemērotību lietošanai vai “EK” deklarāciju par apakšsistēmu verifikāciju, un kas izveidots saskaņā ar VII pielikumu.

            3. pants
            “EK” atbilstības deklarācija vai “EK” deklarācija par piemērotību lietošanai

               1.   Ražotājs vai tā pilnvarotais pārstāvis savstarpējas izmantojamības komponenta “EK” atbilstības deklarāciju vai savstarpējas izmantojamības komponenta “EK” deklarāciju par piemērotību lietošanai sagatavo saskaņā ar I pielikumā noteikto veidni.

               2.   “EK” atbilstības deklarāciju vai “EK” deklarāciju par piemērotību lietošanai sagatavo vienā no Savienības oficiālajām valodām, kas ir tā pati valoda, kurā sagatavoti pievienotie dokumenti.

            4. pants
            “EK” atbilstības deklarācijai vai “EK” deklarācijai par piemērotību lietošanai pievienotie dokumenti
            Savstarpējas izmantojamības komponenta “EK” atbilstības deklarācijai vai deklarācijai par piemērotību lietošanai pievieno šādus dokumentus:

                        a)

                        “EK” atbilstības sertifikātu un attiecīgā gadījumā “EK” sertifikātu par piemērotību lietošanai;

                        b)

                        tehnisko dokumentāciju saskaņā ar Komisijas Lēmumu 2010/713/ES (6).

            5. pants
            “EK” verifikācijas deklarācija

               1.   “EK” verifikācijas deklarācijas pamatā ir informācija, kas izriet no Direktīvas (ES) 2016/797 15. pantā un minētās direktīvas IV pielikumā noteiktajām apakšsistēmu verifikācijas procedūrām. Viena un tā pati “EK” verifikācijas deklarācija ietver verifikāciju saskaņā ar Savienības tiesību aktiem un attiecīgā gadījumā ar valsts noteikumiem.

               2.   Pieteikuma iesniedzējs “EK” verifikācijas deklarāciju sagatavo saskaņā ar II pielikumā noteikto veidni un gadījumā, ja apakšsistēma sākotnēji nodota ekspluatācijā bez “EK” verifikācijas deklarācijas, saskaņā ar III pielikumā noteikto veidni.

               3.   “EK” verifikācijas deklarāciju sagatavo vienā no Savienības oficiālajām valodām, kas ir tā pati valoda, kurā sagatavoti pievienotie dokumenti.

            6. pants
            Verifikācijas procedūra apakšsistēmas izmaiņu gadījumā

               1.   Apakšsistēmas izmaiņu gadījumā pieteikuma iesniedzējs veic izmaiņu analīzi un izvērtē ietekmi uz “EK” verifikācijas deklarāciju.

               2.   Ja minētās izmaiņas ietekmē kāda attiecīgās “EK” verifikācijas deklarācijas elementa spēkā esību, pieteikuma iesniedzējs atjaunina “EK” verifikācijas deklarāciju vai sagatavo jaunu “EK” verifikācijas deklarāciju. Jaunu “EK” verifikācijas deklarāciju sagatavo ikreiz, kad saskaņā ar Direktīvas (ES) 2016/797 18. panta 6. punktā un 21. panta 12. punktā noteiktajiem kritērijiem vajadzīga jauna atļauja.

               3.   Ja izmaiņas ietekmē pamatparametru, pieteikuma iesniedzējs izvērtē, vai ir vajadzīga Direktīvas (ES) 2016/797 15. pantā un minētās direktīvas IV pielikumā noteiktā “EK” verifikācijas procedūra, un vajadzības gadījumā veic minēto procedūru apakšsistēmai, kurā ieviestas izmaiņas.

            7. pants
            Verifikācijas procedūra tādas apakšsistēmas izmaiņu gadījumā, kas nodota ekspluatācijā bez “EK” verifikācijas deklarācijas

               1.   Tādas apakšsistēmas izmaiņu gadījumā, kas nodota ekspluatācijā bez “EK” verifikācijas deklarācijas, pieteikuma iesniedzējs veic izmaiņu analīzi un izvērtē ietekmi uz esošo projekta un tehniskās apkopes dokumentāciju.

               2.   Ja apakšsistēmā ieviestās izmaiņas ietekmē pamatparametru, pieteikuma iesniedzējs izvērtē, vai ir vajadzīga Direktīvas (ES) 2016/797 15. pantā noteiktā “EK” verifikācijas procedūra, un vajadzības gadījumā veic minēto procedūru.

               3.   Atbilstības izvērtēšanas struktūra izvērtē tikai apakšsistēmas izmainītās daļas un saskarnes ar apakšsistēmas neizmainītajām daļām.

               4.   Pieteikuma iesniedzējs sagatavo “EK” verifikācijas deklarāciju visai apakšsistēmai, vienīgi uz savu atbildību deklarējot, ka:

                           a)

                           attiecībā uz apakšsistēmas izmainīto daļu un saskarnēm ar neizmainītajām daļām ir īstenotas attiecīgās verifikācijas procedūras un nodrošināta atbilstība attiecīgajiem Savienības tiesību aktiem un visiem attiecīgajiem valsts noteikumiem;

                           b)

                           neizmainītā daļa ir nodota ekspluatācijā dzelzceļa sistēmā un no dienas, kad tā nodota ekspluatācijā dzelzceļa sistēmā, līdz “EK” verifikācijas deklarācijas sagatavošanas dienai ir uzturēta paredzētajā ekspluatācijas stāvoklī.

            8. pants
            Verifikācijas starpposma apliecinājums

               1.   Verifikācijas starpposma apliecinājuma pamatā ir tie paši attiecīgie atbilstības izvērtēšanas moduļi, kas izmantoti, lai izdotu apakšsistēmas verifikācijas sertifikātu.

               2.   Paziņotā struktūra vai izraudzītā struktūra verifikācijas starpposma apliecinājumu sagatavo saskaņā ar IV pielikumā noteikto veidni.

               3.   Verifikācijas starpposma apliecinājumu sagatavo vienā no Savienības oficiālajām valodām, kas ir tā pati valoda, kurā sagatavoti pievienotie dokumenti.

            9. pants
            Sertifikāts par atbilstību vai piemērotību lietošanai un verifikācijas sertifikāts
            Apakšsistēmas verifikācijas sertifikātu, “EK” verifikācijas sertifikātu un “EK” sertifikātu par savstarpējas izmantojamības komponenta atbilstību vai piemērotību lietošanai sagatavo saskaņā ar V pielikumā noteikto veidni.

            10. pants
            Deklarācija par atbilstību atļautajam ritekļa tipam

               1.   Pieteikuma iesniedzējs deklarāciju par atbilstību atļautajam ritekļa tipam sagatavo saskaņā ar VI pielikumā noteikto struktūras paraugu.

               2.   Deklarāciju par atbilstību atļautajam ritekļa tipam sagatavo vienā no Savienības oficiālajām valodām, kas ir tā pati valoda, kurā sagatavoti pievienotie dokumenti.

            11. pants
            Atcelšana
            Regulu (ES) Nr. 201/2011 atceļ no 2019. gada 16. jūnija.
            Regulas (ES) Nr. 201/2011 pielikumu līdz 2020. gada 16. jūnijam turpina piemērot attiecībā uz Direktīvas 2008/57/EK 26. panta 4. punktā minēto deklarāciju par atbilstību tipam dalībvalstīs, kuras sniegušas paziņojumu Aģentūrai un Komisijai saskaņā ar Direktīvas (ES) 2016/797 57. panta 2. punktu.

            12. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            No 2019. gada 16. jūnija to piemēro dalībvalstīs, kuras nav sniegušas paziņojumu Aģentūrai un Komisijai saskaņā ar Direktīvas (ES) 2016/797 57. panta 2. punktu.
            No 2019. gada 16. jūnija 11. pantu piemēro dalībvalstīs, kuras Aģentūrai un Komisijai paziņojušas par nodomu pagarināt Direktīvas (ES) 2016/797 transponēšanas periodu saskaņā ar tās 57. panta 2. punktu.
            No 2020. gada 16. jūnija to piemēro visās dalībvalstīs.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 12. februārī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 138, 26.5.2016., 44. lpp.

            (2)  Eiropas Parlamenta un Padomes 2008. gada 17. jūnija Direktīva 2008/57/EK par dzelzceļa sistēmas savstarpēju izmantojamību Kopienā (OV L 191, 18.7.2008., 1. lpp.).

            (3)  Komisijas 2011. gada 1. marta Regula (ES) Nr. 201/2011 par apstiprināta dzelzceļa ritekļa tipa atbilstības deklarācijas paraugu (OV L 57, 2.3.2011., 8. lpp.).

            (4)  Padomes 1996. gada 23. jūlija Direktīva 96/48/EK par Eiropas ātrgaitas dzelzceļu sistēmas savstarpēju izmantojamību (OV L 235,17.9.1996., 6. lpp.).

            (5)  Eiropas Parlamenta un Padomes 2001. gada 19. marta Direktīva 2001/16/EK par Eiropas parasto dzelzceļu sistēmas savstarpēju izmantojamību (OV L 110, 20.4.2001., 1. lpp.).

            (6)  Komisijas 2010. gada 9. novembra Lēmums 2010/713/ES par atbilstības novērtēšanas, piemērotības lietošanai novērtēšanas un EK verificēšanas procedūru moduļiem, kas lietojami savstarpējas izmantojamības tehniskajās specifikācijās, kuras pieņemtas saskaņā ar Eiropas Parlamenta un Padomes Direktīvu 2008/57/EK (OV L 319, 4.12.2010., 1. lpp.).

            I PIELIKUMS
            VEIDNE “EK” DEKLARĀCIJAI PAR SAVSTARPĒJAS IZMANTOJAMĪBAS KOMPONENTU ATBILSTĪBU VAI PIEMĒROTĪBU LIETOŠANAI

               “EK” deklarācija par savstarpējas izmantojamības komponenta atbilstību vai par piemērotību lietošanai

            “EK” deklarācijas identifikācijas numurs [ERADIS ID] (1)

            Mēs, ražotājs vai pilnvarotais pārstāvis

               [Uzņēmuma nosaukums]

               [Pilna pasta adrese],

            vienīgi uz savu atbildību deklarējam, ka turpmāk norādītais savstarpējas izmantojamības komponents (2):

               [Savstarpējas izmantojamības komponenta nosaukums/īss apraksts, savstarpējas izmantojamības komponenta unikāla identifikācija],

            uz kuru attiecas šī deklarācija, atbilst attiecīgajiem Savienības tiesību aktiem:

               [Direktīvas(-u) nosaukums(-i); SITS nosaukums(-i); Eiropas specifikāciju nosaukums(-i)]

            To ir izvērtējusi šāda paziņotā struktūra:

               [Uzņēmuma nosaukums]

               [Reģistrācijas numurs]

               [Pilna adrese]

            saskaņā ar šādu(-iem) apstiprinājumu(-iem) un/vai sertifikātu(-iem):

               [Apstiprinājums(-i), izdošanas datums] [Sertifikāta(-u) numurs(-i), izdošanas datums(-i)]

            Piemēro šādus izmantošanas nosacījumus un citus ierobežojumus (3):

               [Izmantošanas nosacījumu un citu ierobežojumu saraksts vai atsauce uz šādu sarakstu]

            Lai deklarētu atbilstību, īstenotas šādas procedūras:

               [Moduļi, ko ražotājs izvēlējies savstarpējas izmantojamības komponenta izvērtēšanai]

            Pielikumu saraksts

               [Pielikumu nosaukumi (tehniskā dokumentācija, kas pievienota “EK” deklarācijai par atbilstību vai piemērotību lietošanai)] (4)

            Deklarācija sagatavota:

               [Datums DD/MM/GGGG]

            Ražotāja/pilnvarotā pārstāvja paraksts:

               [Vārds, uzvārds]

               (1)  Informācija kvadrātiekavās [ ] sniegta, lai palīdzētu lietotājam pareizi un pilnīgi aizpildīt veidni.

               (2)  Savstarpējas izmantojamības komponenta apraksts nodrošina tā unikālu identifikāciju un izsekojamību.

               (3)  Ja dota atsauce uz izmantošanas nosacījumu un citu ierobežojumu sarakstu, šim sarakstam jābūt pieejamam atļaujas piešķīrējai struktūrai.

               (4)  Tehniskā dokumentācija saskaņā ar Lēmumu 2010/713/ES.

            II PIELIKUMS
            VEIDNE APAKŠSISTĒMAS “EK” VERIFIKĀCIJAS DEKLARĀCIJAI

               Apakšsistēmas “EK” verifikācijas deklarācija

            “EK” deklarācijas identifikācijas numurs [ERADIS ID] (1)

            Mēs, pieteikuma iesniedzējs:

               [Uzņēmuma nosaukums]

               [Pilna pasta adrese],

            vienīgi uz savu atbildību deklarējam, ka attiecībā uz turpmāk norādīto apakšsistēmu (2):

               [Apakšsistēmas nosaukums/īss apraksts, apakšsistēmas unikāla identifikācija],

            uz kuru attiecas šī deklarācija, ir īstenotas attiecīgās verifikācijas procedūras un tā atbilst attiecīgajiem Savienības tiesību aktiem un visiem attiecīgajiem valsts noteikumiem:

               [Atsauce uz: direktīvu(-ām); SITS; attiecīgajiem valsts noteikumiem]

            To ir izvērtējušas šādas atbilstības izvērtēšanas struktūras:

                        Paziņotā struktūra:

                           Uzņēmuma nosaukums

                           Reģistrācijas numurs

                           Pilna adrese

                        Izraudzītā struktūra:

                           Uzņēmuma nosaukums

                           Identifikācijas numurs

                           Pilna adrese

                        Izvērtēšanas struktūra [riska izvērtēšana]:

                           Uzņēmuma nosaukums

                           Identifikācijas numurs

                           Pilna adrese

                  saskaņā ar šādu(-iem) sertifikātu(-iem) un/vai ziņojumu(-iem):

               [Sertifikāta(-u) numurs(-i), ziņojuma(-u) numurs(-i), izdošanas datums(-i)]

            Piemēro šādus izmantošanas nosacījumus un citus ierobežojumus (3):

               [Izmantošanas nosacījumu un citu ierobežojumu saraksts vai atsauce uz šādu sarakstu]

            Lai deklarētu atbilstību, īstenotas šādas procedūras:

               [Moduļi, ko pieteikuma iesniedzējs izvēlējies apakšsistēmas verifikācijai]

            Norāde uz tehnisko dokumentāciju, kas pievienota šai deklarācijai:

               [Atsauce uz tehnisko dokumentāciju, kas pievienota apakšsistēmas “EK” verifikācijas deklarācijai saskaņā ar Direktīvas (ES) 2016/797 15. panta 4. punktu]

            Atsauce uz iepriekšējo “EK” verifikācijas deklarāciju (attiecīgā gadījumā):

               [jā/nē]

            Sagatavota:

               [Datums DD/MM/GGGG]

            Pieteikuma iesniedzēja paraksts:
            Vārds, uzvārds

               (1)  Informācija kvadrātiekavās [ ] sniegta, lai palīdzētu lietotājam pareizi un pilnīgi aizpildīt veidni.

               (2)  Apakšsistēmas apraksts nodrošina tās unikālu identifikāciju un izsekojamību.

               (3)  Ja dota atsauce uz izmantošanas nosacījumu un citu ierobežojumu sarakstu, šim sarakstam jābūt pieejamam atļaujas piešķīrējai struktūrai.

            III PIELIKUMS
            VEIDNE TĀDAS APAKŠSISTĒMAS “EK” VERIFIKĀCIJAS DEKLARĀCIJAI, KAS SĀKOTNĒJI NODOTA EKSPLUATĀCIJĀ BEZ “EK” DEKLARĀCIJAS

               Apakšsistēmas “EK” verifikācijas deklarācija

            “EK” deklarācijas identifikācijas numurs [ERADIS ID] (1)

            Mēs, pieteikuma iesniedzējs:

               [Uzņēmuma nosaukums]

               [Pilna pasta adrese],

            vienīgi uz savu atbildību deklarējam, ka attiecībā uz apakšsistēmas, uz kuru attiecas šī deklarācija (2),

               [Apakšsistēmas nosaukums/īss apraksts, apakšsistēmas unikāla identifikācija]

            izmainīto daļu

               [Apakšsistēmas daļu nosaukums/īss apraksts]

            ir īstenotas attiecīgās verifikācijas procedūras un tā atbilst attiecīgajiem Savienības tiesību aktiem un visiem attiecīgajiem valsts noteikumiem:

               [Atsauce uz: direktīvu(-ām); SITS; attiecīgajiem valsts noteikumiem]

            To ir izvērtējušas šādas atbilstības izvērtēšanas struktūras:

                        Paziņotā struktūra:

                           Uzņēmuma nosaukums

                           Reģistrācijas numurs

                           Pilna adrese

                        Izraudzītā struktūra:

                           Uzņēmuma nosaukums

                           Identifikācijas numurs

                           Pilna adrese

                        Izvērtēšanas struktūra [riska izvērtēšana]:

                           Uzņēmuma nosaukums

                           Identifikācijas numurs

                           Pilna adrese

                  saskaņā ar šādu(-iem) sertifikātu(-iem) un/vai ziņojumu(-iem):

               [Sertifikāta(-u) numurs(-i), ziņojuma(-u) numurs(-i), izdošanas datums(-i)]

            Apakšsistēmas, uz kuru attiecas šī deklarācija, neizmainītā daļa ir nodota ekspluatācijā dzelzceļa sistēmā un no dienas, kad tā nodota ekspluatācijā dzelzceļa sistēmā, līdz “EK” verifikācijas deklarācijas sagatavošanas dienai ir uzturēta paredzētajā ekspluatācijas stāvoklī.
            Piemēro šādus izmantošanas nosacījumus un citus ierobežojumus (3):

               [Izmantošanas nosacījumu un citu ierobežojumu saraksts vai atsauce uz šādu sarakstu]

            Lai deklarētu atbilstību, īstenotas šādas procedūras:

               [Moduļi, ko pieteikuma iesniedzējs izvēlējies apakšsistēmas verifikācijai]

            Norāde uz tehnisko dokumentāciju, kas pievienota šai deklarācijai:

               [Atsauce uz tehnisko dokumentāciju, kas pievienota apakšsistēmas “EK” verifikācijas deklarācijai saskaņā ar Direktīvas (ES) 2016/797 15. panta 4. punktu]

            Atsauce uz iepriekšējo “EK” verifikācijas deklarāciju (attiecīgā gadījumā):

               [jā/nē]

            Sagatavota:

               [Datums DD/MM/GGGG]

            Pieteikuma iesniedzēja paraksts:
            Vārds, uzvārds

               (1)  Informācija kvadrātiekavās [ ] sniegta, lai palīdzētu lietotājam pareizi un pilnīgi aizpildīt veidni.

               (2)  Apakšsistēmas apraksts nodrošina tās unikālu identifikāciju un izsekojamību.

               (3)  Ja dota atsauce uz izmantošanas nosacījumu un citu ierobežojumu sarakstu, šim sarakstam jābūt pieejamam atļaujas piešķīrējai struktūrai.

            IV PIELIKUMS
            VERIFIKĀCIJAS STARPPOSMA APLIECINĀJUMA VEIDNE

               Verifikācijas starpposma apliecinājums

            Numurs [unikāls VSA identifikācijas numurs, kas nodrošina dokumenta izsekojamību] (1)

            Izvērtēšanas priekšmets (2):

               [Apakšsistēmas vai apakšsistēmas daļas unikāla identifikācija: visas apakšsistēmas vai apakšsistēmas daļas identifikācija un verifikācijas posmi saskaņā ar Direktīvas (ES) 2016/797 IV pielikuma 2.2.3. punktu]

            Pieteikuma iesniedzējs, attiecīgā gadījumā arī ražotājs un ražošanas vietas:

               [Nosaukums(-i), adrese(-es)]

            Izvērtēšanas prasības:

               [Atsauce uz: direktīvu(-ām), SITS, SITS nepiemērošanu, attiecīgajiem valsts noteikumiem, Eiropas specifikācijām, citiem pieņemamiem atbilstības nodrošināšanas līdzekļiem]

            Piemērotais(-ie) modulis(-ļi):

               [Moduļi, ko pieteikuma iesniedzējs izvēlējies apakšsistēmas vai apakšsistēmas daļas izvērtēšanai, un verifikācijas posmi]

            Izvērtēšanas/revīzijas rezultāts:

               [Ietverot atsauci uz izvērtēšanas/revīzijas ziņojumu]

            Piemēro šādus izmantošanas nosacījumus un ierobežojumus (3):

               [Izmantošanas nosacījumu un ierobežojumu saraksts vai atsauce uz šādu sarakstu]

            VSA pielikums (4) (attiecīgā gadījumā):

               [jā/nē]

            Šim VSA pievienotie dokumenti:

               [Atsauce uz pievienotajiem dokumentiem; izvērtēšanā izmantoto dokumentu saraksts vai dosjē]

            Derīgums:

               [VSA derīguma termiņš un nosacījumi]

            Sagatavots:

               [Datums DD/MM/GGGG]

                           Paziņotā struktūra

                           Paraksts

                           Vārds, uzvārds

                           [VAI]

                           Izraudzītā struktūra

                           Paraksts

                           Vārds, uzvārds

                           Uzņēmuma nosaukums

                           Uzņēmuma nosaukums

                           Reģistrācijas numurs

                           Identifikācijas numurs

                           Pilna pasta adrese

                           Pilna pasta adrese

                  1. lpp. [no nn]

               Verifikācijas starpposma apliecinājuma pielikums [attiecīgā gadījumā]

            Numurs [unikāls VSA identifikācijas numurs]

            Izvērtēšanas priekšmets:

               [Apakšsistēmas vai apakšsistēmas daļas unikāla identifikācija: visas apakšsistēmas vai apakšsistēmas daļas identifikācija un verifikācijas posmi saskaņā ar Direktīvas (ES) 2016/797 IV pielikuma 2.2.3. punktu]

            Sagatavots:

               [Datums DD/MM/GGGG]

                           Paziņotā struktūra

                           Paraksts

                           Vārds, uzvārds

                           [VAI]

                           Izraudzītā struktūra

                           Paraksts

                           Vārds, uzvārds

                           Uzņēmuma nosaukums

                           Uzņēmuma nosaukums

                           Reģistrācijas numurs

                           Identifikācijas numurs

                           Pilna pasta adrese

                           Pilna pasta adrese

                  1. lpp. no nn

               (1)  Apakšsistēmas vai apakšsistēmas daļas apraksts nodrošina tās unikālu identifikāciju un izsekojamību.

               (2)  Ja dota atsauce uz izmantošanas nosacījumu un citu ierobežojumu sarakstu, šim sarakstam jābūt pieejamam atļaujas piešķīrējai struktūrai.

               (3)  Laba prakse ir izdot VSA kā dokumentu uz vienas lapas; ja visu attiecīgo VSA norādāmo informāciju neizdodas iekļaut uz vienas lapas, pielikumā nodrošina pietiekami daudz vietas visas citas attiecīgās informācijas sniegšanai.

               (4)  “EK” attiecas tikai uz sertifikātiem, ko izdevusi paziņotā struktūra, ietverot sertifikātus, kuri aptver gan paziņotās struktūras, gan izraudzītās struktūras uzdevumus, ja struktūra ir viena un tā pati. “EK” izlaiž tajos sertifikātos, kurus izdevusi izraudzītā struktūra.

            V PIELIKUMS
            SERTIFIKĀTA VEIDNE

               [“EK”] (1)
               [atbilstības/piemērotības lietošanai/verifikācijas] sertifikāts

            Numurs [unikāls sertifikāta identifikācijas numurs] (2)

            Izvērtēšanas priekšmets (3):

               [Savstarpējas izmantojamības komponenta vai apakšsistēmas unikāla identifikācija]

            Pieteikuma iesniedzējs, attiecīgā gadījumā arī ražotājs un ražošanas vietas:

               [Nosaukums(-i), adrese(-es)]

            Izvērtēšanas prasības:

               [Atsauce uz: direktīvu(-ām), SITS, attiecīgajiem valsts noteikumiem, Eiropas specifikācijām, citiem pieņemamiem atbilstības nodrošināšanas līdzekļiem]

            Piemērotais(-ie) modulis(-ļi):

               [Modulis(-ļi), ko pieteikuma iesniedzējs izvēlējies savstarpējas izmantojamības komponenta vai apakšsistēmas izvērtēšanai]

            Izvērtēšanas/revīzijas rezultāts:

               [Ietverot atsauci uz izvērtēšanas/revīzijas ziņojumu]

            Piemēro šādus izmantošanas nosacījumus un ierobežojumus (4):

               [Izmantošanas nosacījumu un ierobežojumu saraksts vai atsauce uz šādu sarakstu]

            Pielikums (5) (attiecīgā gadījumā):

               [jā/nē]

            Šim [“EK”] (1) sertifikātam pievienotie dokumenti:

               [Atsauce uz pievienotajiem dokumentiem; izvērtēšanā izmantoto dokumentu saraksts vai dosjē]

            Derīgums:

               [Sertifikāta derīguma termiņš un nosacījumi]

            Sagatavots:

               [Datums DD/MM/GGGG]

                           Paziņotā struktūra

                           Paraksts

                           Vārds, uzvārds

                           [VAI]

                           Izraudzītā struktūra

                           Paraksts

                           Vārds, uzvārds

                           Uzņēmuma nosaukums

                           Uzņēmuma nosaukums

                           Reģistrācijas numurs

                           Identifikācijas numurs

                           Pilna pasta adrese

                           Pilna pasta adrese

                  1. lpp. [no nn]

               [“EK”] (1)
               sertifikāta pielikums [

                  attiecīgā gadījumā
                (6)
               ]

            Numurs [unikāls sertifikāta identifikācijas numurs]

            Izvērtēšanas priekšmets:

               [Savstarpējas izmantojamības komponenta vai apakšsistēmas unikāla identifikācija]

            Sagatavots:

               [Datums DD/MM/GGGG]

                           Paziņotā struktūra

                           Paraksts

                           Vārds, uzvārds

                           [VAI]

                           Izraudzītā struktūra

                           Paraksts

                           Vārds, uzvārds

                           Uzņēmuma nosaukums

                           Uzņēmuma nosaukums

                           Reģistrācijas numurs

                           Identifikācijas numurs

                           Pilna pasta adrese

                           Pilna pasta adrese

                  1. lpp. no nn

               (1)  “EK” attiecas tikai uz sertifikātiem, ko izdevusi paziņotā struktūra, ietverot sertifikātus, kuri aptver gan paziņotās struktūras, gan izraudzītās struktūras uzdevumus, ja struktūra ir viena un tā pati. “EK” izlaiž tajos sertifikātos, kurus izdevusi izraudzītā struktūra.

               (2)  Informācija kvadrātiekavās [ ] sniegta tikai, lai palīdzētu lietotājam pareizi un pilnīgi aizpildīt veidni.

               (3)  Savstarpējas izmantojamības komponenta vai apakšsistēmas apraksts nodrošina unikālu identifikāciju un izsekojamību.

               (4)  Ja dota atsauce uz izmantošanas nosacījumu un citu ierobežojumu sarakstu, šim sarakstam jābūt pieejamam atļaujas piešķīrējai struktūrai.

               (5)  Laba prakse ir izdot sertifikātus kā dokumentu uz vienas lapas; ja visu attiecīgo sertifikātā norādāmo informāciju neizdodas iekļaut uz vienas lapas, pielikumā nodrošina pietiekami daudz vietas visas citas attiecīgās informācijas sniegšanai.

               (6)  Laba prakse ir izdot sertifikātus kā dokumentu uz vienas lapas; ja visu attiecīgo sertifikātā norādāmo informāciju neizdodas iekļaut uz vienas lapas, pielikumā nodrošina pietiekami daudz vietas visas citas attiecīgās informācijas sniegšanai.

            VI PIELIKUMS
            PARAUGS DEKLARĀCIJAI PAR ATBILSTĪBU ATĻAUTAJAM RITEKĻA TIPAM

               Deklarācija par atbilstību atļautajam ritekļa tipam

            Mēs,
            pieteikuma iesniedzējs
            [Uzņēmuma nosaukums] (1)

            [Pilna adrese],
            vienīgi uz savu atbildību deklarējam, ka riteklis [Eiropas ritekļa numurs/iepriekš rezervēts ritekļa numurs/identifikācijas līdzekļi, par kuriem ir vienošanās] (2), uz kuru attiecas šī deklarācija

                        —

                        atbilst atļautajam ritekļa tipam [ritekļa tipa/versijas/varianta EARTR identifikācija],

                        —

                        atbilst attiecīgajiem Savienības tiesību aktiem un attiecīgajiem valsts noteikumiem, kā norādīts šīs deklarācijas pielikumos,

                        —

                        tam ir veiktas visas verifikācijas procedūras, kas vajadzīgas šīs deklarācijas sagatavošanai.

                  Pielikumu saraksts (3)

               [Pielikumu nosaukumi]

            Parakstīta [pieteikuma iesniedzēja nosaukums] vārdā

               [Vieta], [Datums DD/MM/GGGG]

               [Vārds un uzvārds, amats] [Paraksts]

               (1)  Informācija kvadrātiekavās [ ] sniegta, lai palīdzētu lietotājam pareizi un pilnīgi aizpildīt veidni.

               (2)  Esošam riteklim izmanto esošo Eiropas ritekļa numuru (ERN), ko šīs deklarācijas sagatavošanas laikā izmanto ritekļa identifikācijai.
            Ja jaunam riteklim šīs deklarācijas sagatavošanas laikā vēl nav piešķirts iepriekš rezervēts ritekļa numurs saskaņā ar Komisijas Īstenošanas lēmumu (ES) 2018/1614 (OV L 268, 26.10.2018., 53. lpp.), ritekli identificē saskaņā ar citu identifikācijas sistēmu, par ko vienojas pieteikuma iesniedzējs un atļaujas piešķīrēja struktūra.
            Saskaņā ar minētā lēmuma II pielikuma 3.2.1. iedaļas 3. punktu rezervētais ritekļa numurs kļūst par ERN reģistrācijas laikā.

               (3)  Pielikumi ietver apakšsistēmas(-u) “EK” verifikācijas deklarācijas(-u) kopijas.

            VII PIELIKUMS
            “EK” DEKLARĀCIJAS IDENTIFIKĀCIJAS NUMURA STRUKTŪRA UN SATURS
            Katra “EK” deklarācija par savstarpējas izmantojamības komponenta atbilstību vai piemērotību lietošanai un apakšsistēmas “EK” verifikācijas deklarācija saņem burtciparu kodu, kas sastāv no 2 burtiem un 24 cipariem šādā izkārtojumā:

                        CC

                        RRRRRRRRRRRRRR

                        YYYY

                        NNNNNN

                        Valsts kods
                        (2 burti)

                        Pieteikuma iesniedzēja valsts reģistrācijas numurs
                        (14 cipari)

                        Gads
                        (4 cipari)

                        Kārtas skaitlis
                        (6 cipari)

                        1. lauks

                        2. lauks

                        3. lauks

                        4. lauks

               1. LAUKS – Valsts kods (2 burti)

            Valsts kodu piešķir saskaņā ar standartu ISO 3166.

               2. LAUKS – Pieteikuma iesniedzēja valsts reģistrācijas numurs (14 ciparu numurs)

            Pieteikuma iesniedzēja valsts reģistrācijas numurs ir juridiskās reģistrācijas/identifikācijas numurs, ko piešķir vai nu nodokļu iestāde, vai komercreģistrs, vai cita iestāde, kura dalībvalstī reģistrē uzņēmumus.
            Ja numurs ir īsāks par 14 cipariem, pirmos ciparus aizstāj ar -00 tāpat kā kārtas skaitlim.

               3. LAUKS – Gads (4 cipari)

            Šajā laukā norāda gadu, kad dokuments izdots.

               4. LAUKS – Kārtas skaitlis (6 cipari)

            Kārtas skaitlis ir numurs pēc kārtas, ko palielina par vienu vienību ik reizi, kad izdod deklarāciju.
            Katru gadu kārtas skaitlis sākas no nulles.
            Kārtas skaitlis ir saistīts ar izdevēju struktūru.


title: Komisijas Īstenošanas regula (ES) 2019/251 (2019. gada 12. februāris) par galīgo antidempinga maksājumu, kas noteikts importam no Hubei Xinyegang Steel Co., Ltd, un ar kuru groza Īstenošanas regulu (ES) 2015/2272, ar ko nosaka galīgo antidempinga maksājumu konkrētu Ķīnas Tautas Republikas izcelsmes dzelzs vai tērauda bezšuvju cauruļu un caurulīšu importam

text:
                  13.2.2019

                  LV

                  Eiropas Savienības Oficiālais Vēstnesis

                  L 42/25

         KOMISIJAS ĪSTENOŠANAS REGULA (ES) 2019/251
         (2019. gada 12. februāris)
         par galīgo antidempinga maksājumu, kas noteikts importam no Hubei Xinyegang Steel Co., Ltd, un ar kuru groza Īstenošanas regulu (ES) 2015/2272, ar ko nosaka galīgo antidempinga maksājumu konkrētu Ķīnas Tautas Republikas izcelsmes dzelzs vai tērauda bezšuvju cauruļu un caurulīšu importam
         EIROPAS KOMISIJA,
         ņemot vērā Līgumu par Eiropas Savienības darbību un jo īpaši tā 266. pantu,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 11. panta 2. punktu,
         tā kā:

            PRIEKŠVĒSTURE UN TIESAS SPRIEDUMI

                     (1)

                     Padomes Regula (EK) 926/2009 (2), noteica galīgus antidempinga maksājumus tādu konkrētu dzelzs vai tērauda bezšuvju cauruļu un caurulīšu (“BCC”) importam, kuru izcelsme ir Ķīnas Tautas Republikā (“ĶTR”).

                     (2)

                     Viens no ĶTR BCC ražotājiem eksportētājiem – Hubei Xinyegang Steel Co. Ltd (“Hubei”) – 2009. gada decembrī iesniedza Vispārējā tiesā prasību atcelt Regulu (EK) Nr. 926/2009. Vispārējā tiesa ar 2014. gada 29. janvāra spriedumu lietā T-528/09 (3) atcēla Regulu (EK) Nr. 926/2009, ciktāl tā nosaka antidempinga maksājumus par Hubei ražotu BCC eksportu un iekasē šim eksportam noteiktos pagaidu maksājumus.

                     (3)

                     2014. gada aprīlī vairāki Savienības BCC ražotāji pārsūdzēja šo spriedumu lietās C-186/14 P un C-193/14 P (4) Eiropas Savienības Tiesā.

                     (4)

                     Pa to laiku, proti, 2015. gada 7. decembrī, pēc pieprasījuma veikt termiņbeigu pārskatīšanu saskaņā ar Padomes Regulas (EK) Nr. 1225/2009 (5) 11. panta 2. punktu Komisija ar Īstenošanas regulu (ES) 2015/2272 (6) pagarināja maksājumus par BCC importu no ĶTR, ieskaitot par Hubei saražotajām BCC.

                     (5)

                     Eiropas Savienības Tiesa 2016. gada 7. aprīlī spriedumā apvienotajās lietās C-186/14 P un C-193/14 P noraidīja pret Vispārējās tiesas spriedumu lietā T-528/09 iesniegto apelācijas sūdzību, tādējādi apstiprinot Vispārējās tiesas nolēmumu.

                     (6)

                     Lai īstenotu iepriekš minētos spriedumus, Komisijas dienesti 2016. gada 3. jūnijā svītroja Hubei nosaukumu no Taric papildu kodā A 950 iekļauto uzņēmumu saraksta un iekļāva Hubei atsevišķi Taric papildu kodā C 129 (tā sauktais “Komisijas 2016. gada 3. jūnija lēmums”). Šis Taric koda grozījums atspoguļoja Tiesas antidempinga maksājumu atcelšanu par Hubei ražotu BCC importu.

            TIESVEDĪBA VISPĀRĒJĀ TIESĀ LIETĀ T-364/16

                     (7)

                     Vairāki Savienības BCC ražotāji 2016. gada 7. jūnijā iesniedza prasības pieteikumu Eiropas Savienības Vispārējā tiesā, prasot atcelt izmaiņas Taric datubāzē. Vispārējā tiesa ar 2018. gada 18. oktobra spriedumu lietā T-364/16 (7) atcēla tā saukto Komisijas 2016. gada 3. jūnija lēmumu svītrot Hubei no to uzņēmumu saraksta, kas iekļauti Taric papildu kodā A 950, un iekļaut to Taric papildu kodā C 129.

                     (8)

                     Vispārējā tiesa ar spriedumu lietā T-364/16 apstiprināja, ka Komisija ir rīkojusies pareizi, uzskatot, ka atbilstība iepriekšējiem (2016. gada 7. aprīļa un 2014. gada 29. janvāra) spriedumiem saskaņā ar Līguma par Eiropas Savienības darbību 266. pantu nozīmē to, ka ar Īstenošanas regulu (ES) 2015/2272 noteiktie antidempinga maksājumi vairs nav jāiekasē par Hubei ražotajām precēm (8).

                     (9)

                     Tomēr Vispārējā tiesa uzskatīja, ka Regulas (EK) Nr. 926/2009 atcelšana, ciktāl tā attiecas uz Hubei, automātiski nenozīmē to, ka Īstenošanas regulas (ES) 2015/2272 noteikumi, kurus Eiropas Savienības tiesas nav atcēlušas, tiek izslēgti no ES tiesiskās kārtības (9). Tādējādi, tā kā Īstenošanas regula (ES) 2015/2272 ir jāuzskata par likumīgu, Komisijai tā būtu jāgroza vai jāatceļ ar regulu (10).

            ANTIDEMPINGA PASĀKUMU GROZĪŠANA

                     (10)

                     Ņemot vērā Vispārējās tiesas konstatējumus lietā T-364/16, un saskaņā ar formas ekvivalences noteikumu, būtu jāgroza Īstenošanas regula (ES) 2015/2272, lai ar atpakaļejošu spēku Hubei atbrīvotu no antidempinga pasākumu, kas piemērojami BCC importam no ĶTR, darbības jomas, līdz minētās regulas spēkā stāšanās dienai.

                     (11)

                     Pieprasījumu par atmaksu vai atbrīvojuma piešķiršanu no minētajiem maksājumiem jāiesniedz valsts muitas dienestiem saskaņā ar piemērojamajiem muitas tiesību aktiem.

                     (12)

                     Ņemot vērā jaunāko Tiesas judikatūru (11), ir lietderīgi paredzēt nokavējuma procentu likmi, kas maksājama galīgo maksājumu atmaksas gadījumā. Tas ir tāpēc, ka attiecīgie spēkā esošie noteikumi par muitas nodokļiem neparedz šādu procentu likmi un valstu noteikumu piemērošana radītu pārmērīgu konkurences kropļošanu starp tirgus dalībniekiem atkarībā no tā, kura dalībvalsts ir izvēlēta muitošanai.

                     (13)

                     2018. gada 13. decembrī Komisija ieinteresētajām personām paziņoja par savu nodomu grozīt Īstenošanas regulu (ES) 2015/2272 un svītrot Hubei no to uzņēmumu saraksta, kuru ražojumiem uzliek antidempinga maksājumus, kā arī pamatojumu, kas ir šo grozījumu pamatā. Piezīmes netika saņemtas.

                     (14)

                     Šajā regulā paredzētie pasākumi ir saskaņā ar komitejas atzinumu, kas izveidota atbilstīgi Regulas (ES) 2016/1036 15. panta 1. punktam,

               IR PIEŅĒMUSI ŠO REGULU.

            1. pants

               1.   Galīgos antidempinga maksājumus, kas radušies saskaņā ar Īstenošanas regulu (ES) 2015/2272 par attiecīgā ražojuma importu no Hubei Xinyegang Steel Co., Ltd uz Savienību, atmaksā vai atbrīvo no tiem. Pieprasījumu veikt atmaksu vai piešķirt atbrīvojumu no minētajiem maksājumiem iesniedz valsts muitas dienestiem saskaņā ar piemērojamajiem muitas tiesību aktiem.

               2.   Nokavējuma procents, kas maksājams tādas atmaksas gadījumā, kura rada tiesības uz nokavējuma procenta maksājumu, ir Eiropas Savienības Oficiālā Vēstneša C sērijā publicētā likme, ko Eiropas Centrālā banka piemēro savām galvenajām refinansēšanas operācijām un kas ir spēkā tā mēneša pirmajā kalendārajā dienā, kurā beidzas maksājuma termiņš, palielināta par vienu procentpunktu.

            2. pants
            Īstenošanas regulu (ES) 2015/2272 groza šādi:

                        1)

                        regulas 1. panta 2. punktu aizstāj ar šādu:

                           “2.   Galīgā antidempinga maksājuma likme, ko piemēro turpmāk minētajos uzņēmumos ražoto 1. punktā aprakstīto ražojumu neto cenai ar piegādi līdz Savienības robežai pirms nodokļa nomaksas, ir šāda:

                                       Uzņēmums

                                       Antidempinga maksājuma likme (%)

                                          Taric papildu kods

                                          Shandong Luxing Steel Pipe Co., Ltd, Qingzhou City, ĶTR

                                       17,7

                                       A949

                                       Citi pielikumā norādītie uzņēmumi, kas sadarbojās

                                       27,2

                                       A950

                                       Visi pārējie uzņēmumi

                                       39,2

                                       A999

                                 Attiecībā uz 1. punktā aprakstītajiem ražojumiem, kurus ražo Hubei Xinyegang Steel Co., Ltd, nepiemēro antidempinga maksājumu. Taric papildu kods, kas noteikts Hubei Xinyegang Steel Co ir C129.”;

                        2)

                        pielikuma tabulu aizstāj ar šādu:

                                    “Uzņēmuma nosaukums

                                    Pilsēta

                                       Hebei Hongling Seamless Steel Pipes Manufacturing Co., Ltd

                                       Handan

                                       Hengyang Valin MPM Co., Ltd

                                       Hengyang

                                       Hengyang Valin Steel Tube Co., Ltd

                                       Hengyang

                                       Jiangsu Huacheng Industry Group Co. Ltd

                                       Zhangjiagang

                                       Jiangyin City Seamless Steel Tube Factory

                                       Jiangyin

                                       Jiangyin Metal Tube Making Factory

                                       Jiangyin

                                       Pangang Group Chengdu Iron & Steel Co. Ltd

                                       Chengdu

                                       Shenyang Xinda Co., Ltd

                                       Shenyang

                                       Suzhou Seamless Steel Tube Works

                                       Suzhou

                                       Tianjin Pipe (Group) Corporation (TPCO)

                                       Tianjin

                                       Wuxi Dexin Steel Tube Co. Ltd

                                       Wuxi

                                       Wuxi Dongwu Pipe Industry Co. Ltd

                                       Wuxi

                                       Wuxi Seamless Oil Pipe Co. Ltd

                                       Wuxi

                                       Zhangjiagang City Yiyang Pipe Producing Co. Ltd

                                       Zhangjiagang

                                       Zhangjiagang Yichen Steel Tube Co. Ltd

                                       Zhangjiagang”

            3. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            Regulas 2. pantu piemēro no 2015. gada 9. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 12. februārī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 176, 30.6.2016., 21. lpp.

            (2)  Padomes 2009. gada 24. septembra Regula (EK) Nr. 926/2009, ar ko piemēro galīgu antidempinga maksājumu un galīgi iekasē pagaidu maksājumu, kurš noteikts tādu konkrētu dzelzs vai tērauda bezšuvju cauruļu un caurulīšu importam, kā izcelsme ir Ķīnas Tautas Republikā (OV L 262, 6.10.2009., 19. lpp.).

            (3)  Vispārējās tiesas (otrā palāta) 2014. gada 29. janvāra spriedums lietā T-528/09 Hubei Xinyegang Steel Co. Ltd pret Eiropas Savienības Padomi, ECLI:EU:T:2014:35.

            (4)  Tiesas (otrā palāta) 2016. gada 7. aprīļa spriedums apvienotajās lietās C-186/14 P un C-193/14 P, ArcelorMittal Tubular Products Ostrava a.s. u. c. pret Hubei Xinyegang Steel Co. Ltd un Eiropas Savienības Padome pret Hubei Xinyegang Steel Co. Ltd, ECLI:EU:C:2016:209.

            (5)  Padomes 2009. gada 30. novembra Regula (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (OV L 343, 22.12.2009., 51. lpp.).

            (6)  Komisijas 2015. gada 7. decembra Īstenošanas regula (ES) 2015/2272, ar ko pēc termiņbeigu pārskatīšanas, kas veikta atbilstīgi Padomes Regulas (EK) Nr. 1225/2009 11. panta 2. punktam, nosaka galīgo antidempinga maksājumu konkrētu Ķīnas Tautas Republikas izcelsmes dzelzs un tērauda bezšuvju cauruļu un caurulīšu importam (OV L 322, 8.12.2015., 21. lpp.).

            (7)  Vispārējās tiesas (septītā palāta) 2018. gada 18. oktobra spriedums lietā T-364/16, ArcelorMittal Tubular Products Ostrava a.s. u. c. pret Eiropas Komisiju, ECLI:EU:T:2018:696.

            (8)  Lieta T-364/16, 67. punkts.

            (9)  Lieta T-364/16, 65. punkts.

            (10)  Lieta T-364/16, 68. punkts.

            (11)  Tiesas (trešā palāta) 2017. gada 18. janvāra spriedums lietā C-365/15 Wortmann/Hauptzollamt Bielefeld, EU:C:2017:19, 35.–39. punkts.


title: Komisijas Īstenošanas regula (ES) 2019/291 (2019. gada 19. februāris), ar ko attiecībā uz apstiprinājuma perioda pagarināšanu darbīgajām vielām 1-naftilacetamīdam, 1-naftiletiķskābei, akrinatrīnam, azoksistrobīnam, fluazifopam-P, fluroksipiram, imazalilam, krezoksimmetilam, oksifluorfēnam, prohlorāzam, proheksadionam, spiroksamīnam, teflutrīnam un terbutilazīnam groza Īstenošanas regulu (ES) Nr. 540/2011 (Dokuments attiecas uz EEZ.)

text:
                  20.2.2019

                  LV

                  Eiropas Savienības Oficiālais Vēstnesis

                  L 48/17

         KOMISIJAS ĪSTENOŠANAS REGULA (ES) 2019/291
         (2019. gada 19. februāris),
         ar ko attiecībā uz apstiprinājuma perioda pagarināšanu darbīgajām vielām 1-naftilacetamīdam, 1-naftiletiķskābei, akrinatrīnam, azoksistrobīnam, fluazifopam-P, fluroksipiram, imazalilam, krezoksimmetilam, oksifluorfēnam, prohlorāzam, proheksadionam, spiroksamīnam, teflutrīnam un terbutilazīnam groza Īstenošanas regulu (ES) Nr. 540/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 17. panta pirmo daļu,
         tā kā:

                     (1)

                     Komisijas Īstenošanas regulas (ES) Nr. 540/2011 (2) pielikuma B daļā norādītas darbīgās vielas, kuras apstiprinātas saskaņā ar Regulu (EK) Nr. 1107/2009.

                     (2)

                     1-naftilacetamīda, 1-naftiletiķskābes, akrinatrīna, azoksistrobīna, fluazifopa-P, fluroksipira, imazalila, krezoksimmetila, oksifluorfēna, prohlorāza, proheksadiona, spiroksamīna, teflutrīna un terbutilazīna apstiprinājuma periods beigsies 2021. gada 31. decembrī.

                     (3)

                     Saskaņā ar Komisijas Īstenošanas regulu (ES) Nr. 844/2012 (3) tika iesniegti šajā regulā iekļauto darbīgo vielu apstiprinājuma atjaunošanas pieteikumi. Taču minēto vielu apstiprinājuma periods no pieteikumu iesniedzēja neatkarīgu iemeslu dēļ, visdrīzāk, beigsies, pirms tiks pieņemts lēmums par to atjaunošanu. Tāpēc to apstiprinājuma periodus nepieciešams pagarināt saskaņā ar Regulas (EK) Nr. 1107/2009 17. pantu.

                     (4)

                     Ņemot vērā, cik daudz laika un resursu vajag, lai novērtētu daudzus apstiprinājuma atjaunošanas pieteikumus darbīgajām vielām, kuru apstiprinājums beigsies laikā no 2019. līdz 2021. gadam, ar Komisijas Īstenošanas lēmumu C(2016) 6104 (4) tika izveidota darba programma, grupējot līdzīgas darbīgās vielas un nosakot prioritātes atbilstoši drošības apsvērumiem saistībā ar cilvēka un dzīvnieku veselību un vidi, kā noteikts Regulas (EK) Nr. 1107/2009 18. pantā.

                     (5)

                     Par zema riska vielām prezumētas vielas saskaņā ar Īstenošanas lēmumu C(2016) 6104 būtu jāprioritizē. Tāpēc šo vielu apstiprinājums būtu jāpagarina par iespējami īsu laiku. Ņemot vērā pienākumu un darba sadalījumu starp dalībvalstīm, kuras darbojas kā ziņotājas un otrās ziņotājas, un novērtēšanai un lemšanai vajadzīgo resursu pieejamību, attiecībā uz darbīgo vielu proheksadionu šim laikam vajadzētu būt uz vienu gadu.

                     (6)

                     Darbīgajām vielām, kas neietilpst Īstenošanas lēmuma C(2016) 6104 prioritārajās kategorijās, ņemot vērā esošo apstiprinājuma termiņu, to, ka saskaņā ar Īstenošanas regulas (ES) Nr. 844/2012 6. panta 3. punktu papildu dokumentācija par jebkuru darbīgo vielu jāiesniedz ne vēlāk kā 30 mēnešus pirms apstiprinājuma termiņa beigām, un ņemot vērā, ka jāgādā, lai pienākumi un darbs starp dalībvalstīm, kas darbojas kā ziņotājas un otrās ziņotājas, un novērtēšanai un lemšanai pieejamie vajadzīgie resursi būtu līdzsvaroti sadalīti, apstiprinājums būtu jāpagarina vai nu par diviem, vai trim gadiem. Tādēļ ir lietderīgi darbīgo vielu 1-naftilacetamīda, 1-naftiletiķskāba, akrinatrīna, fluazifopa-P un spiroksamīna apstiprinājumu pagarināt par diviem gadiem un darbīgo vielu azoksistrobīna, fluroksipira, imazalila, krezoksimmetila, oksifluorfēna, teflutrīna un terbutilazīna apstiprinājumu pagarināt par trim gadiem.

                     (7)

                     Ņemot vērā Regulas (EK) Nr. 1107/2009 17. panta pirmajā daļā izvirzīto mērķi, ja ne vēlāk kā 30 mēnešu laikā pirms šīs regulas pielikumā noteiktā attiecīgā termiņa beigu datuma nav saskaņā ar Īstenošanas regulu (ES) Nr. 844/2012 iesniegta papildu dokumentācija, Komisija termiņa beigas nosaka vai nu tajā pašā datumā, kāds bijis noteikts pirms šīs regulas pieņemšanas, vai agrākajā iespējamajā datumā pēc tās pieņemšanas.

                     (8)

                     Ņemot vērā Regulas (EK) Nr. 1107/2009 17. panta pirmajā daļā izvirzīto mērķi, ja Komisija pieņem regulu, kurā noteikts, ka kādai šīs regulas pielikumā minētajai darbīgajai vielai apstiprinājums netiek atjaunots, jo nav izpildīti apstiprināšanas kritēriji, Komisija, izvēloties attiecīgo vēlāko datumu, termiņa beigas nosaka vai nu tajā pašā datumā, kāds bijis noteikts pirms šīs regulas pieņemšanas, vai datumā, kurā stājas spēkā regula, ar ko darbīgās vielas apstiprinājums netiek atjaunots. Ja Komisija pieņem regulu, ar kuru paredz atjaunot šīs regulas pielikumā minētas darbīgās vielas apstiprinājumu, tā atbilstoši apstākļiem centīsies noteikt agrāko iespējamo piemērošanas datumu.

                     (9)

                     Tāpēc Īstenošanas regula (ES) Nr. 540/2011 būtu attiecīgi jāgroza.

                     (10)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulas (ES) Nr. 540/2011 pielikumu groza saskaņā ar šīs regulas pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 19. februārī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (3)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

            (4)  Komisijas 2016. gada 28. septembra Īstenošanas lēmums, ar ko saskaņā ar Eiropas Parlamenta un Padomes Regulu (EK) Nr. 1107/2009 izveido darba programmu tādu darbīgo vielu apstiprinājumu atjaunošanas pieteikumu novērtēšanai, kuru termiņš beidzas 2019., 2020. un 2021. gadā (OV C 357, 29.9.2016., 9. lpp.).

            PIELIKUMS
            Īstenošanas regulas (ES) Nr. 540/2011 pielikuma B daļu groza šādi:

                        1)

                        4. rindas “Azoksistrobīns” sestajā slejā “Apstiprināšanas termiņa beigas” datumu aizstāj ar “2024. gada 31. decembris”;

                        2)

                        5. rindas “Imazalils” sestajā slejā “Apstiprināšanas termiņa beigas” datumu aizstāj ar “2024. gada 31. decembris”;

                        3)

                        6. rindas “Proheksadions” sestajā slejā “Apstiprināšanas termiņa beigas” datumu aizstāj ar “2022. gada 31. decembris”;

                        4)

                        7. rindas “Spiroksamīns” sestajā slejā “Apstiprināšanas termiņa beigas” datumu aizstāj ar “2023. gada 31. decembris”;

                        5)

                        8. rindas “Krezoksimmetils” sestajā slejā “Apstiprināšanas termiņa beigas” datumu aizstāj ar “2024. gada 31. decembris”;

                        6)

                        9. rindas “Fluroksipirs” sestajā slejā “Apstiprināšanas termiņa beigas” datumu aizstāj ar “2024. gada 31. decembris”;

                        7)

                        10. rindas “Teflutrīns” sestajā slejā “Apstiprināšanas termiņa beigas” datumu aizstāj ar “2024. gada 31. decembris”;

                        8)

                        11. rindas “Oksifluorfēns” sestajā slejā “Apstiprināšanas termiņa beigas” datumu aizstāj ar “2024. gada 31. decembris”;

                        9)

                        12. rindas “1-naftilacetamīds” sestajā slejā “Apstiprināšanas termiņa beigas” datumu aizstāj ar “2023. gada 31. decembris”;

                        10)

                        13. rindas “1-naftiletiķskābe” sestajā slejā “Apstiprināšanas termiņa beigas” datumu aizstāj ar “2023. gada 31. decembris”;

                        11)

                        15. rindas “Fluazifops-P” sestajā slejā “Apstiprināšanas termiņa beigas” datumu aizstāj ar “2023. gada 31. decembris”;

                        12)

                        16. rindas “Terbutilazīns” sestajā slejā “Apstiprināšanas termiņa beigas” datumu aizstāj ar “2024. gada 31. decembris”;

                        13)

                        19. rindas “Akrinatrīns” sestajā slejā “Apstiprināšanas termiņa beigas” datumu aizstāj ar “2023. gada 31. decembris”;

                        14)

                        20. rindas “Prohlorāzs” sestajā slejā “Apstiprināšanas termiņa beigas” datumu aizstāj ar “2023. gada 31. decembris”.